text: Brugsen i Bredebro lukker 
  26 november 2015 kl. 14.21
  Lokal Brugsen i Bredebro må dreje nøglen om og lukke. Konkurrencen fra Spar - og fra grænsehandlen - er årsagen
  Så slutter dagli'-livet for Jutta Hanebeck. I hvert fald hendes nuværende arbejdsliv i Lokal Brugsen i Bredebro.
  - Uha ja, det er skidt. Jeg har været her sammenlagt i 15 år, siger hun til TV SYD.
  Med "de unge" som hun siger, så arbejder 12 i butikken.
  Meddelelsen på Facebook har udløst en række reaktioner, hvor ordene "trist" og "øv" går igen. Men det er slut.
  Jutta Hanebeck mener, at lukningen skyldes:
  - Vi har jo en konkurrent i byen, og så er der grænsehandlen, siger hun.
  Ifølge en pressemeddelelse har ejeren - Brugsforeningen i Tønder - længe forsøgt at finde en brugsuddeler. Forgæves. Men ejerne erkender også, at indtjeningen ikke har været god og stor nok til at holde butikken kørende.
   Jutta Hanebeck har fået tilbud om at arbejde under hendes opsigelse i Kvickly i Tønder.
  Lukningen sker ved årsskiftet.
  Det har ikke været muligt at få en kommentar fra Per Sørensen, Kvickly i Tønder.
  